Népzene és régizene a Hagyományok Háza színpadán

**A népzene és a régizene kedvelői örömére szeptember 20-án a Barozda együttes ad koncertet a Hagyományok Háza Átriumában. Az együttes erre az alkalomra Kájoni János tiszteletére állította össze műsorát, amely e koncerten kívül csak néhány erdélyi helyszínen látható.**

Az 1976-ban Csíkszeredában megalakult Barozda együttes kezdetektől az autentikus magyar népzene gyűjtésére és tolmácsolására vállalkozott, elindítója volt az első székelyföldi táncházaknak, meghatározó szerepet töltve be az erdélyi táncházmozgalomban.

A népzenével párhuzamosan az együttes a régizene mellett is elkötelezte magát, a Csíkszeredai Régizene Fesztivál egyik kezdeményezője és szervezője volt.

Kájoni János erdélyi születésű, román családból származó ferences szerzetes, orgonista, orgonaépítő, énekszerző és –fordító, a Kájoni Kódex megalkotója, botanikus, nyomdász és könyvkiadó. Sokoldalú tudományos és művészeti munkásságával, példamutató felekezeti türelmességével, gyakorlatiasságával jelképes személyiséggé vált Erdélyben.

A Barozda együttes a *Kájoni János és a népzene* című műsorát a Hagyományok Háza felkérésére állította össze, és a pápalátogatás valamint a csíksomlyói pünkösdi búcsú közötti héten mutatta be Csíkszeredában, Székelyudvarhelyen, Gyergyószárhegyen és Székelykeresztúron.

Ugyanez a koncert a budapesti fellépés előtt Erdélyben Miklósváron, Marosvásárhelyen és Kolozsváron kerül bemutatásra, valamint egy másik műsorral az együttes a Székelyudvarhelyi Táncháztalálkozón is fellép.

A Hagyományok Házában szeptember 20-án, este 19 órakor kerül sor a koncertre. Részletek a [honlapon](https://hagyomanyokhaza.hu/hu/program/barozda-egyuttes-kajoni-janos-es-nepzene).